नौकरी की कुछ सीमाएँ होती हैं, जिन्हें स्वीकार कर लेने से जीवन कुछ आसान हो जाता है। मैंने भी मान लिया कि जब रिपोर्टिंग ही करनी है, तो उसे योजनाबद्ध ढंग से करना चाहिए, ताकि बिहार में संडे मेल की पहचान बन सके। जिन लोगों को मैंने रिपोर्टिंग के लिए रखा था, उन्हें साफ-साफ बता दिया कि अब आप लोगों को नियमित संवाददाता का नियुक्ति पत्र नहीं मिल सकता, इसलिए अगर स्ट्रिंगर की तरह काम करना स्वीकार हो, तो संडे मेल में काफी काम है। जो भी छपेगा, उसके पैसे मिलेंगे। उनके पास रोजगार का कोई विकल्प नहीं था, इसलिए उन्होंने संडे मेल की शर्तों पर काम करना स्वीकार लिया। मेरी योजना थी कि बिहार से कम से कम तीन पेज की सामग्री दिल्ली भेजी जाए और उन पेजों के साथ संडे मेल बिहार संस्करण के रूप में राज्य में बिके। नंदन जी को यह आइडिया इतना पसंद आया कि उन्होंने तुरंत दिल्ली दफ्तर में इसका आदेश जारी कर दिया। इसके दो फायदे थे - बिहार में पत्रिका का सर्कुलेशन बढ़ने की संभावना और पटना दफ्तर में मैनेजर, सर्कुलेशन तथा विज्ञापन प्रतिनिधि के होने का औचित्य। इस योजना के अमल में आते ही संडे मेल की उपस्थिति पूरे बिहार में दिखने लगी और कुछ अन्य प्रीलांसर भी जुड़ने लगे। इस बीच लालू यादव की बेनामी संपत्ति पर मैंने एक स्टोरी की, जिसने संडे मेल को चर्चा में ला दिया। लालू यादव तिलमिला गए। उन्होंने एक प्रेस कॉन्फ्रेंस बुलाई, जिसमें संडे मेल तथा मेरे खिलाफ पाँच करोड़ रुपए की मानहानि का दावा पेश करने का एलान कर दिया।